b"\n_START_ARTICLE_\nJoan Pica\xc3\xb1ol i Aldavert\n_START_SECTION_\nBiografia\n_START_PARAGRAPH_\nJoan Pica\xc3\xb1ol, forner de Monistrol de Calders, arrib\xc3\xa0 a Sabadell amb Maria Quintana \xe2\x80\x93la seva dona\xe2\x80\x93 cap al 1883 i tres anys despr\xc3\xa9s se n'an\xc3\xa0 a viure a la Creu Alta, primer al carrer de Manresa \xe2\x80\x93que avui \xc3\xa9s carrer Major\xe2\x80\x93 i m\xc3\xa9s endavant al carrer Nou de Jonqueres, que ha acabat anomenant-se avinguda de l'Onze de Setembre._NEWLINE_La casa del carrer Nou, que era cantonera i tenia un solar a l'eixida posterior, l'havia comprada el 1900 Maria Quintana i ell mateix va demanar llic\xc3\xa8ncia municipal per tancar el solar del darrere, que donava a un carrer innominat acabat d'obrir. Des d'aleshores el carrer const\xc3\xa0 documentat com a carrer de Pica\xc3\xb1ol, per ser el primer a parcel\xc2\xb7lar el terreny, tot i que a dreta llei no n'era el propietari._NEWLINE_Pica\xc3\xb1ol s'hi establ\xc3\xad com a forner i el 1903 arrib\xc3\xa0 a ser alcalde de Sant Pere de Terrassa, municipi al qual pertanyia la Creu Alta. De fet, va ser el darrer alcalde de Sant Pere, perqu\xc3\xa8 el 1904 la Creu Alta passava a pert\xc3\xa0nyer a Sabadell i, amb el canvi de jurisdicci\xc3\xb3, Pica\xc3\xb1ol fou nomenat tinent d'alcalde del nou Ajuntament."